b'\n_START_ARTICLE_\nAleksej Nikolajevi\xc4\x8d Potapov\n_START_SECTION_\n\xc5\xbdivljenje\n_START_PARAGRAPH_\nPo doma\xc4\x8di vzgoji je 1. marca 1782 vstopil v voja\xc5\xa1ko slu\xc5\xbebo in sicer v dvorni Preobra\xc5\xbeenski polk; 3. novembra 1783 je postal vodnik. 1. januarja 1794 je bil kot stotnik preme\xc5\xa1\xc4\x8den v redno voja\xc5\xa1ko slu\xc5\xbebo; 15. aprila istega leta je bil dodeljen Sumijskemu lahkemu konjeni\xc5\xa1kemu polku. Sodeloval je v kampanji leta 1799 proti Francozom in v \xc5\xa1vicarski kampanji. Za izkazane zasluge v bojih je bil 28. decembra 1799 povi\xc5\xa1an v majorja._NEWLINE_Sodeloval je tudi v kampanjah leta 1805 in 1806-07 proti Francozom. 12. decembra 1807 je bil povi\xc5\xa1an v podpolkovnika. 21. julija 1809 je bil imenovan za adjutanta carjevi\xc4\x8da Konstantina Pavlovi\xc4\x8da. 28. decembra istega leta je bil preme\xc5\xa1\xc4\x8den v dvorni ulanski polk. Napredovanje v polkovnika je sledilo 12. oktobra 1811._NEWLINE_V za\xc4\x8detku patriotske vojne leta 1812 je bil \xc5\xa1e carjevi\xc4\x8dev adjutant, a je bil nato preme\xc5\xa1\xc4\x8den v \xc5\xa1tab Gardnega korpusa; v tej vlogi se je udele\xc5\xbeil \xc5\xa1tevilnih bojev. 18. avgusta 1813 je bil povi\xc5\xa1an v generalmajorja. Po zavzetju Pariza je bil 27. aprila 1814 imenovan za poveljnika novoustanovljenega dvornega Konjeni\xc5\xa1ko-lovskega polka. 30. avgusta 1823 je bil imenovan za generala carjevega glavnega \xc5\xa1taba. 14. decembra 1825 je bil povi\xc5\xa1an v generaladjutanta; \xc4\x8dez tri dni je bil imenovan za \xc4\x8dlana vrhovnega sodi\xc5\xa1\xc4\x8da za dekabriste._NEWLINE_22. avgusta 1826 je bil povi\xc5\xa1an v generalporo\xc4\x8dnika. Udele\xc5\xbeil se je tur\xc5\xa1ke kampanje leta 1828. 1. maja 1832 je bil imenovan za poveljnika 4. rezervnega konjeni\xc5\xa1kega korpusa. Med 2. aprilom 1833 in 22. septembrom 1845 je bil poveljnik 3. rezervnega konjeni\xc5\xa1kega korpusa. V tem \xc4\x8dasu (26. septembra 1834) je bil povi\xc5\xa1an v generala konjenice._NEWLINE_22. septembra 1845 je bil na lastno pro\xc5\xa1njo razre\xc5\xa1en polo\xc5\xbeaja korpusnega poveljnika in bil imenovan za poveljnika Ri\xc5\xa1kega dragonskega polka ter za \xc4\x8dlana voja\xc5\xa1kega sveta. 14. januarja 1846 je postal dr\xc5\xbeavni svetnik ter bil zadol\xc5\xbeen za ustanovitev oddelka za voja\xc5\xa1ko znanost.'